หนี้สาธารณะทะยานแตะ49%จีดีพี
คลังคาดหนี้สาธารณะ สิ้นปีพุ่งแตะ 49% ของจีดีพี เตรียมชง ครม.กู้ลงทุนน้ำ-สร้างถนน 5.7 หมื่นล้าน
13 มี.ค. 2558

คลังคาดหนี้สาธารณะ สิ้นปีพุ่งแตะ 49% ของจีดีพี เตรียมชง ครม.กู้ลงทุนน้ำ-สร้างถนน 5.7 หมื่นล้าน
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า คาดว่าสิ้นปี 2558 สัดส่วนหนี้สาธารณะจะไม่เกิน 49% ของผลิตภัณฑ์มวลรวมในประเทศ (จีดีพี) จากปัจจุบัน 46.46% ของจีดีพี ซึ่งยังต่ำกว่ากรอบความยั่งยืนทางการคลังที่กำหนดไว้ที่ 60% ของจีดีพี
ทั้งนี้ ในการประชุมคณะรัฐมนตรี (ครม.) วันที่ 17 มี.ค. 2558 กระทรวงการคลังจะขอความเห็นชอบแนวทางการกู้เงินรวม 5.7 หมื่นล้านบาท เพื่อใช้ในโครงการบริหารจัดการน้ำ 2.3 หมื่นล้านบาท และโครงการก่อสร้างถนน 3.4 หมื่นล้านบาท คาดว่าจะเริ่มทยอยกู้เป็นบางส่วน และเบิกจ่ายเม็ดเงินลงทุนได้ภายในปลายเดือน เม.ย.-พ.ค.นี้กู้เป็นบางส่วน และเบิกจ่ายเม็ดเงินลงทุนได้ภายในปลายเดือน เม.ย.-พ.ค.นี้
"การกู้เงิน 5.7 หมื่นล้านบาท จะขอ ครม.ให้สามารถกู้ได้ทั้งจากต่างประเทศและในประเทศ ส่วนจะเป็นการกู้แบบเทอมโลน หรือเป็นการออกพันธบัตร ขึ้นอยู่กับการตัดสินใจของ ครม." นายธีรัชย์ กล่าว
สำหรับปีงบประมาณ 2558 ครม.ได้อนุมัติกรอบวงเงินลงทุนจำเป็น เร่งด่วน จำนวน 8 หมื่นล้านบาท แบ่งเป็นโครงการบริหารจัดการน้ำ 4 หมื่นล้านบาท และโครงการก่อสร้างปรับปรุงถนนอีก 4 หมื่นล้านบาท แต่ในวงเงิน 8 หมื่นล้านบาท คาดว่าจะเบิกจ่ายได้ทันแค่ 5.7 หมื่นล้านบาท ที่เหลือ 2.3 หมื่นล้านบาทจะทยอยกู้ในปีงบประมาณ 2559
นายธีรัชย์ กล่าวว่า ยอดหนี้คงค้าง ณ สิ้นเดือน ม.ค. มีจำนวน 5.658 ล้านล้านบาท เพิ่มขึ้นจากเดือนก่อนหน้า 3.4 หมื่นล้านบาท เป็นการเพิ่มของหนี้รัฐบาล 4.2 หมื่นล้านบาท ส่วนหนี้ของรัฐวิสาหกิจที่ไม่เป็นสถาบันการเงิน ลดลง 5,000 ล้านบาท และรัฐวิสาหกิจที่เป็นสถาบันการเงินลดลง 1,900 ล้านบาท รวมทั้งหนี้จากหน่วยงานอื่นๆ ลดลง 1,040 ล้านบาท